ไทยประกันลุยจะเป็นมหาชนเมินตลาดหุ้นฺ
ไทยประกันชีวิต เดินหน้าแปลงเป็นมหาชน ยันเงินกองทุนส่วนเกินเพียบ ไม่เข้าไประดมทุนในตลาดหุ้น
31 พ.ค. 2555

ไทยประกันชีวิต เดินหน้าแปลงเป็นมหาชน ยันเงินกองทุนส่วนเกินเพียบ ไม่เข้าไประดมทุนในตลาดหุ้น 
นางดวงเดือน คงคาสวัสดิ์ ผู้อำนวยการฝ่าย กลุ่มสื่อสารองค์กร บริษัท ไทยประกันชีวิต เปิดเผยว่า ตั้งแต่วันที่ 28 พ.ค.ที่ผ่านมา บริษัท ไทยประกันชีวิต ได้แปรสภาพเป็นบริษัทมหาชนจำกัดเรียบร้อยแล้ว เพื่อให้เป็นไปตามที่กฎหมายพระราชบัญญัติประกันชีวิต(พ.ร.บ.)(ฉบับที่ 2) พ.ศ.2551 กำหนดให้บริษัทประกันชีวิตต้องแปรสภาพเป็นบริษัทมหาชนจำกัดให้แล้วเสร็จภายใน 5 ปี หรือภายในเดือน ก.พ. 2556 
ทั้งนี้ การแปรสภาพเป็นบริษัทมหาชนดังกล่าว หลังจากที่เป็นบริษัทมหาชนจำกัดแล้ว บริษัทจะไม่เข้าจดทะเบียนในตลาดหลักทรัพย์แห่งประเทศไทย เนื่องจากมีเงินกองทุนมากกว่าที่กฎหมายกำหนดอยู่แล้ว และไม่ต้องการเงินทุนเพิ่มเติมด้วยการระดมทุนจากประชาชนทั่วไป ส่งผลให้บริษัทฯยังคงอยู่ภายใต้การกำกับดูแลของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เช่นเดิม 
“การแปรสภาพในครั้งนี้ไม่ส่งผลกระทบต่อโครงสร้างผู้ถือหุ้น กลุ่มผู้ถือหุ้นหลักยังคงเป็นกลุ่มเดิม รวมถึงไม่ส่งผลต่อการบริหารจัดการเพราะคณะผู้บริหาร คณะกรรมการที่ได้รับแต่งตั้งขึ้นใหม่นั้นยังคงเป็นกลุ่มเดิมเช่นเดียวกัน ซึ่งยังคงยึดมั่นในนโยบายตามที่ประกาศไว้” นางดวงเดือน กล่าว 
นอกจากนี้ การแปรสภาพเป็นบริษัทมหาชนจำกัด จะไม่มีผลกระทบต่อผู้เอาประกัน รวมถึงสิทธิต่างๆ ตามกรมธรรม์ เนื่องจากบริษัทยังคงยึดถือข้อตกลงและเงื่อนไขที่มีอยู่กับผู้เอาประกันที่ระบุในสัญญา โดยผู้เอาประกันคงได้รับผลประโยชน์และความคุ้มครองตามเดิม